“โปรเม” ลบอาถรรพ์หลุม 18 เด็ดขาด! ฟาดเบอร์ดี้คว้าแชมป์ “ฮอนด้า แอลพีจีเอ” แรกให้คนไทย
“โปรเม” ทำสำเร็จ! ลบรอยแผลหมดจด จบวันสุดท้ายสกอร์รวม 22 อันเดอร์ ฟาดแชมป์ Honda LPGA 2021 “น้องจีน” ก็เก่งมาก จบตามหลังแค่ 1 สโตรก ครองอันดับสองด้วยวัยเพียง 18
“โปรเม” ทำสำเร็จ! ลบรอยแผลหมดจด จบวันสุดท้ายสกอร์รวม 22 อันเดอร์ ฟาดแชมป์ Honda LPGA 2021 “น้องจีน” ก็เก่งมาก จบตามหลังแค่ 1 สโตรก ครองอันดับสองด้วยวัยเพียง 18
9 พ.ค. 2564

ผลการแข่งขันกอล์ฟรายการ “ฮอนด้า แอลพีจีเอ ไทยแลนด์ 2021” ซึ่งเป็นการแข่งขันกอล์ฟสตรีแอลพีจีเอรายการเดียวในไทย แข่งขันระหว่างวันที่ 6 – 9 พฤษภาคม 2564 ที่สนามสยามคันทรีคลับ พัทยา โอลด์คอร์ส จ.ชลบุรี ซึ่งวันนี้ (9 พ.ค.) เป็นวันสุดท้ายของการแข่งขัน
ทั้งนี้ผลปรากฏว่า “โปรเม” เอรียา จุฑานุกาล อดีตโปรมือ 1 ของโลก จบที่ 18 หลุม สกอร์ 22 อันเดอร์ และสามารถคว้าแชมป์ในรายการดังกล่าวได้เป็นผลสำเร็จ โดยสามารถเก็บเบอร์ดี้ได้ในหลุมที่ 18 ซึ่งเป็นหลุมที่ “โปรเม” มักมีปัญหาเล่นพลาดในหลายครั้ง ส่งผลให้พลาดแชมป์ในหลายรายการก่อนหน้า
ส่วน “โปรจีน” อาฒยา ฐิติกุล นักกอล์ฟสาวไทย วัย 18 ปี จาก อ.บ้านโป่ง จ.ราชบุรี จบที่ 18 หลุม สกอร์ 21 อันเดอร์ คว้าอันดับ 2 ของรายการดังกล่าว

สำหรับรายการแข่งขัน “ฮอนด้า แอลพีจีเอ ไทยแลนด์ 2021” ผู้ชนะเลิศ จะได้รับเงินรางวัล 240,000 ดอลลาร์ หรือ 7.5 ล้านบาท ส่วนอันดับสอง จะได้รับเงินรางวัล 148,877 ดอลลาร์ หรือ 4.8 ล้านบาท และอันดับสาม 108,000 ดอลลาร์ หรือ 3.4 ล้านบาท ขณะเดียวกันมีรางวัลพิเศษ ในการทำโฮลอินวันหลุมที่ 16 เป็น รถยนต์ ฮอนด้า แอคคอร์ด ไฮบริด รุ่น HYBRID TECH มูลค่า 1.7 ล้านบาท